Selvom man har en lang videregående uddannelse bag sig, så er det ikke en garanti for job.

I januar gik hver tredje akademiker i Nordjylland, som var blevet færdig med sin uddannelse for mindre end et år siden, ledig. Og det er flere end landsgennemsnittet, viser tal fra Akademikernes Centralorganisation. Går man tilbage og sammenligner tallene for januar måned, så er den såkaldte dimittend-ledighed i år den højeste, siden man overgik fra amt til region i 2007. - Vi kan mærke, at det tager længere tid for de nyuddannede at komme i arbejde end tidligere, siger Stig Magnussen, der er konsulent i Magistrenes A-kasse. Han peger på, at en de nyuddannede kan få en fod ind på arbejdsmarkedet gennem fx praktik eller løntilskud, så de nyuddannede får erfaring. Det er nemlig manglen på erfaring, som gør, at nyuddannede tit vælges fra i ansøgningsbunkerne.